187/2022

Útdráttur

K, G og M voru sakfelld í héraði fyrir að hafa í tvö skipti staðið að innflutningi mikils magns ávana- og fíkniefna og - lyfja sem ætluð voru til söludreifingar. Um var að ræða samtals 408,41 gramm af kristölluðu metamfetamíni, 2996 töflur af Alprazolam Krka, 1440 töflur af Rivotril, 854 töflur af Oxy Contin og 995 töflur af öðrum tilgreindum ávana- og fíknilyfjum. Við aðalmeðferð málsins fyrir Landsrétti gaf vitnið I viðbótarskýrslu og bar um styrkleika metamfetamínsýna sem Rannsóknastofa í lyfja- og eiturefnafræði fékk til greiningar í málinu. Einnig gaf skýrslu vitnið H fíknigeðlæknir og bar um hættueiginleika ópíóðalyfja. Landsréttur staðfesti niðurstöðu héraðsdóms um sakfellingu ákærðu og sakfellingu M fyrir peningaþvætti.

Við ákvörðun refsingar var litið til þess að um var að ræða mikið magn fíkniefna með afar mikla hættueiginleika. Var refsing K og G ákveðin fangelsi í tvö ár og refsing M fangelsi í þrjú ár. Til frádráttar refsingu K, G og M kom tilgreint gæsluvarðhald sem þau höfðu sætt. Loks var hinn áfrýjaði dómur staðfestur um upptöku og sakarkostnað.

Dómur Landsréttar

Mál þetta dæma landsréttardómararnir A-kk-nf E. J-kk-nf, J-kk-nf H-kk-nf og K-kvk-nf S-kvk-nf.

Málsmeðferð og dómkröfur aðila

1

Ríkissaksóknari skaut málinu til Landsréttar 1. mars 2022. Málsgögn bárust réttinum 24. maí sama ár. Áfrýjað er dómi Héraðsdóms Reykjavíkur 8. febrúar 2022 í málinu nr. S- [...]/2021.

2

Ákæruvaldið krefst þess að refsing ákærðu verði þyngd og staðfest niðurstaða héraðsdóms um upptöku ávana- og fíkniefna, ávana- og fíknilyfja og þriggja farsíma.

3

Ákærða K-x-x E-x-x K-x-x krefst aðallega sýknu af ákærulið I. A og refsimildunar samkvæmt ákærulið 1. B og til vara refsimildunar.

4

Ákærða G-x-x I-x-x K-x-x krefst aðallega sýknu af ákærulið I. A og vægustu refsingar sem lög leyfa vegna ákæruliðar I. B og að gæsluvarðhald komi til frádráttar refsingu. Til vara krefst hún refsimildunar og að gæsluvarðhald komi til frádráttar refsingu.

5

Ákærði M-x-x M-kk-nf K-x-x krefst þess aðallega að hann verði sýknaður af öllum kröfum ákæruvaldsins en til vara refsimildunar.

Málsatvik og sönnunarfærsla

6

Gerð er grein fyrir málsatvikum og framburði ákærðu og vitna í hinum áfrýjaða dómi með greinargóðum hætti að því undanskildu að ekki gætir samræmis í framburði ákærða M-kk-ef M-kk-ef varðandi gjaldeyriskaup hans í Íslandsbanka hf. og Landsbankanum hf. 26. apríl 2021. Við aðalmeðferð málsins í héraði bar ákærði að hann hefði keypt 13.000 evrur þennan dag fyrir B en kaupin í Landsbankanum hf. sama dag á 5.000 evrum hafi verið í eigin þágu þar sem hann hafi fyrirhugað kaup á bifreið í Þýskalandi. Í yfirheyrslu hjá lögreglu 14. október 2021 greindi hann svo frá að kaupin á 13.000 evrum í Íslandsbanka hf. hefðu verið í eigin þágu vegna fyrirhugaðra bifreiðakaupa í Þýskalandi. Þó hafi B lagt fram sem nam um 300.000 krónum til gjaldeyriskaupanna en alls greiddi hann 2.014.740 krónur fyrir 13.000 evrur. Kaupin sama dag í Landsbankanum hf. á 5.000 evrum hafi verið fyrir B.

7

Við aðalmeðferð málsins í Landsrétti var spiluð upptaka af framburði ákærða M-kk-ef M-kk-ef fyrir héraðsdómi. Þá var spiluð upptaka af framburði vitnisins C geðlæknis fyrir héraðsdómi. Jafnframt gaf vitnið I, verkefnastjóri hjá Rannsóknarstofu í lyfja- og eiturefnafræði, viðbótarskýrslu um styrkleika þeirra metamfetamínsýna sem rannsóknarstofan fékk til greiningar í málinu og samanburð á þeim við önnur sýni af kristölluðu metamfetamíni, amfetamíni og kókaíni sem borist hafa rannsóknarstofunni frá árinu 2018. Einnig gaf vitnið H fíknigeðlæknir skýrslu þar sem hann staðfesti svar sitt við fyrirspurn lögreglustjórans á Suðurnesjum til landlæknis 26. ágúst 2019 þar sem meðal annars kom fram að dauðsföll vegna ópíóða voru 23 af alls 39 skráðum lyfjatengdum dauðsföllum á árinu 2018 og að aðeins tvær til þrjár töflur af Oxy Contin 80 mg geti verið banvænar. Hjá óreyndum neytendum sem mylji töflurnar eða hjá einstaklingum, sem eru undir áhrifum annarra slævandi efna, geti jafnvel ein tafla verið lífshættuleg. Sagði hann jafnframt að frá árinu 2018 hafi dauðsföll vegna ópíóða verið „rétt rúmlega 20 á ári“. Ópíóðalyf séu bæði líkamlega og andlega ávanabindandi, hættuleg ein og sér og stórhættuleg með öðrum slævandi lyfjum. Oxy Contin sé ásamt heróíni og fentanyli hættulegasta fíkniefnið.

Niðurstaða

8

Í forsendum hins áfrýjaða dóms um ákærulið II, þar sem ákærða M-x-x M-kvk-nf er gefið að sök peningaþvætti með því að hafa um nokkurt skeið allt fram til 24. september 2021 aflað sér ávinnings að fjárhæð allt að 6.532.535 krónur, er því ranglega haldið fram að fimm greiðslur til ákærða hafi ekki verið dregnar frá í niðurstöðum endurskoðaðrar fjármálagreiningar sem er að finna í gögnum málsins.

Nánar til tekið er um að ræða greiðslu frá O að fjárhæð 220.000 krónur, greiðslu frá Q að fjárhæð 50.000 krónur, tvær greiðslur frá LLsamtals að fjárhæð 117.900 krónur og greiðslu frá MM að fjárhæð 35.000 krónur sem samtals nema 422.900 krónum. Í töflu er sýnir „heildarandlag óskýrðra fjármuna“ eftir endurskoðun fjármálagreiningar er andlagið sagt nema 6.955.435 krónum. Í bókun ákæruvaldsins um breytta kröfugerð, sem lögð var fram í þinghaldi 21. janúar 2022, kemur fram að í II. ákærulið lækki tilgreind fjárhæð ávinnings úr 7.206.435 krónum í 6.532.535 krónur (6.955.435

- 422.900). Samkvæmt framansögðu hafði ákærði þegar notið lækkunar sem nam heildarfjárhæð tilvitnaðra fimm greiðslna. Var héraðsdómi því ekki rétt að draga þessar fjárhæðir frá að nýju.

9

Ákæruvaldið áfrýjaði máli þessu 1. mars 2022 og sagði í áfrýjunarstefnu að ákæruvaldið krefðist „staðfestingar á sakfellingu ákærðu og upptöku sem þeim var gert að þola og að refsing ákærðu verði þyngd.“ Af því leiðir að framangreind niðurstaða héraðsdóms um að lækka tilgreindan ávinning af ætluðu peningaþvætti, sem áfrýjanda M-x-x M-x-x er gefið að sök, um 422.900 krónur sætir ekki endurskoðun fyrir Landsrétti.

10

Með vísan til forsendna hins áfrýjaða dóms verður staðfest niðurstaða hans um sakfellingu ákærðu og heimfærslu brotanna til refsiákvæða.

11

Ákærðu eru sakfelld fyrir að hafa í tvö skipti staðið að innflutningi mikils magns ávana- og fíkniefna og - lyfja, sem ætluð voru til söludreifingar. Þar á meðal voru samtals 854 töflur af Oxy Contin, 735 töflur af 80 mg styrkleika og 119 töflur af 40 mg styrkleika, og 408,41 gramm af kristölluðu metamfetamíni af styrkleika 81% metamfetamínbasa sem samsvarar 100% af metamfetamínklóríði. Er hér um að ræða mikið magn fíkniefna með afar mikla hættueiginleika. Að því gættu og að öðru leyti með vísan til forsendna hins áfrýjaða dóms er refsing ákærðu K-x-x E-x-x og G-x-x I-x-x ákveðin fangelsi í tvö ár og refsing ákærða M-x-x M-x-x ákveðin fangelsi í þrjú ár. Frá refsingu ákærðu K-x-x E-x-x og G-x-x I-x-x dregst gæsluvarðhald sem þær sættu frá 6. október 2021 til 2. ágúst 2022. Frá refsingu M-x-x M-x-x dregst gæsluvarðhald sem hann sætti frá 6. til 18. október 2021.

12

Ákvæði héraðsdóms um upptöku og sakarkostnað verða staðfest.

13

Ákærðu verður gert að greiða allan áfrýjunarkostnað málsins, þar með talin málsvarnarlaun verjenda sinna, sem ákveðin eru að meðtöldum virðisaukaskatti eins og greinir í dómsorði.

Dómsorð :

Ákærða, K-x-x E-x-x K-x-x, sæti fangelsi í tvö ár. Til frádráttar refsingu kemur gæsluvarðhald sem ákærða sætti frá 6. október 2021 til 2. ágúst 2022.

Ákærða, G-x-x I-x-x K-x-x, sæti fangelsi í tvö ár. Til frádráttar refsingu kemur gæsluvarðhald sem ákærða sætti frá 6. október 2021 til 2. ágúst 2022.

Ákærði, M-x-x M-x-x K-x-x, sæti fangelsi í þrjú ár. Til frádráttar refsingu kemur gæsluvarðhald sem ákærði sætti frá 6. til 18. október 2021.

Ákvæði héraðsdóms um upptöku og sakarkostnað eru staðfest.

Ákærða, K-x-x E-x-x K-x-x, greiði málsvarnarlaun skipaðs verjanda síns, S-kk-ef

G-kk-ef lögmanns, 1.116.000 krónur.

Á kærða, G-x-x I-x-x K-x-x, greiði málsvarnarlaun skipaðs verjanda síns, B-kk-ef H-kk-ef lögmanns, 1.116.000 krónur.

Ákærði, M-x-x M-kk-nf K-x-x, greiði málsvarnarlaun skipaðs verjanda síns, O-kk-ef E-kk-ef lögmanns, 1.674.000 krónur.

Ákærðu greiði óskipt annan sakarkostnað fyrir Landsrétti, 129.281 krónu.